
Referat de aprobare a proiectului de hotărâre

Sectiunea a 2 - a 
Motivul emiterii proiectului de hotărâre

1. Descrierea situaţiei actuale
Prin HCL 395 din 22.09.2015 a fost aprobată candidatura Municipiului Timişoara şi  angajamentul de susţinere financiară în perioada 2017-2022 pentru participarea Municipiului Timișoara la acţiunea Uniunii Europene „Capitală Europeană a Culturii” pentru anul 2021 în România.

În anul 2016 Timișoara a câștigat titlul de Capitală europeană a culturii pentru 2021 iar unul din obiectivele de investiții propuse privind modernizarea infrastructurii și punerii în valoare a patrimoniului municipiului Timișoara este revitalizarea și completarea infrastructurii culturale pe raza Municipiului. 

Pe partea de infrastructură culturală şi de turism, municipalitatea şi-a asumat realizarea unor centre culturale: studiouri de teatru, cinematografe, galerii de artă, reprezintă obiective cuprinse în Manualul de licitaţie –candidatură  Timişoara 2021, Capitală Europeană a Culturii (Bid Book TM 2021), la capitolul ”Intervenţii de infrastructură culturală”, devenind obiective asumate în calitate de oraş - Capitală Europeană a  Culturii 2021.

MultipleXity (MX) este centrul în care arta și știința se întâlnesc în experimente, un proiect complex, care va răspunde unui set mare de nevoi ale orașului, sustenabil, inovator și integrator.
Programul TM2021 (bidbook-ul) și Strategia culturala a orașului Timisoar (HCL 535/31.10.2014) a sunt documente care fac referire la Centrul de Artă, Tehnologie și Experiment și la necesitatea lui pentru evoluția orașului.
MultipleXity va revitaliza unul dintre cele mai mari spații care face parte din istoria orașului Timişoara și patrimoniul său industrial: Muzeul de Transport Public Corneliu Miklosi și atelierele de lucru aferente.

Pentru găsirea celei mai bune soluții pentru punerea în valoare a acestui obiectiv major de infrastructură culturală, s-a decis ca atribuirea proiectului de arhitectură să se realizeze în urma organizării unui concurs de soluții, conform prevederilor Legii nr. 98/2016 privind achizițiile publice, cu modificările și completările ulterioare și a HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din <LLNK 12016    98 10 201   0 17>Legea nr. 98/2016.

Conform prevederilor Legii nr. 98/2016 privind achizițiile publice, cu modificările și completările ulterioare și a HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016, concursul de soluții este o procedură complexă de achiziție care conduce la atribuirea unui contract pentru servicii de proiectare. În urma deliberării juriului concursului, se stabilește ierarhia finală a concurenților și se va declara un număr maxim de 3 câștigători iar concurentului clasat pe locul I va fi invitat la procedura de negociere fără publicarea prealabilă a unui anunț de participare conform prevederilor art. 104 alin (7) din Legea nr. 98/2016 privind achizițiile publice, în vederea încheierii contractului de servicii de proiectare. Negocierea va avea ca subiect prețul și durata de execuție.



2. Schimbări preconizate şi rezultate aşteptate
Având în vedere că în momentul actual Timișoara se confruntă cu lipsa de spații cu destinații culturale, este necesar şi oportun un proiect de calitate care vine să completeze infrastructura pentru cultură în mod considerabil. 

Estimarea costurilor pentru serviciile de proiectare ale MultipleXity (premiul I) și propunerile pentru premiul II și III fac parte integrantă din Pachetul de concurs predate de către Ordinul Arhitecților din România în Etapa I din contractul de consultanță.

Cuantumul premiilor concursului cu tema „Centrul pentru Artă, Tehnologie și Experiment, MultipleXity” este estimat în felul următor:
Premiul I = Valoarea contractului de proiectare
Premiul II = 50.000 lei
Premiul III = 35.000 lei

Valoarea contractului de proiectare a fost estimată conform Tarifator MPLAT N11/1994 ca procent din valoarea de investiție estimată. Astfel, premiul I este propus ca fiind în valoare de 524.017,37 €  stabilit la cursul BNR 06.01.2020 - 1 EURO = 4.7760 Lei, adică valoarea estimată a contractului de proiectare - premiului I este de 2.502.706,95 lei fără TVA.

Sursa de finanțare este bugetul local al Municipiului Timişoara, secțiunea dezvoltare pentru premiul I, respectiv secțiunea funcționare pentru premiile II și III. 

Astfel, urmează elaborarea documentelor concursului şi lansarea acestuia la începutul anului curent, astfel încât în primăvară să avem un câștigător care, în cel mai scurt timp posibil, va livra un proiect inovator și complex, pe măsura intențiilor conceptului MX.

 3. Concluzii        
Având în vedere prevederile legale expuse în prezentul raport, apreciem că proiectul de hotărâre privind aprobarea cuantumului premiilor care urmează a fi acordate în urma organizării concursului de soluții cu tema „Centrul pentru Artă, Tehnologie și Experiment, MultipleXity”, îndeplineşte  condiţiile pentru a fi supus dezbaterii şi aprobării plenului consiliului local.

